《出城西门游隐山诸洞》
清代·邓辅纶

我有太古室，弃在城西隅。其下清泠渊，浸漾为陂湖。

谁欤亭其间，疏凿辟榛途。年年荷花时，拿舟侣鸥凫。

下饮空明光，倒摘青珣玕。北陟峰巀嶪，南窥洞盘纡。

乳藻发自然，状态难为摹。南华与道德，玄化归空无。

谁云古仙逝，蜕此真人趺。悠然濯尘缨，恍若弄元珠。

侧凌百尺潭，欲纵千石䒀。神膏溢盆盎，寒磴罗笙竽。

贤哉李给事，胜赏诚独殊。如何千载下，清源日淹芜。

自哂昂藏躯，掊弃同康瓠。不置江海间，焉能出樊笯。

敢希隐山隐，聊入壶公壶。高枕北牖风，宁非羲皇徒。

作者简介：（1818—1893）清湖南武冈人，字弥之。咸丰元年副贡。曾入南昌围城中省父，一度率兵镇压太平军。以曾国藩荐擢至道员。少与王壬秋交好，壬秋遍研群学，辅纶专治文史，后俱以诗名。邓诗全学《选》体，多拟古之作。有《白香亭诗文集》。